SONIA CHOQUETTE

KÉRDEZD
A LELKI VEZETŐD

Isteni gondviselés az élet minden területén

A fordítás az alábbi kiadás alapján készült:

Sonia Choquette / Ask Your Guides

Hay House Inc., USA, 2006 – 2nd edition, January 2021

A mű az Édesvíz Kiadó gondozásában jelent meg először 2008-ban
Kérdezd az angyalt címmel.
A jelenlegi kötet második, bővített, átdolgozott kiadás új fordításban.

A Hay House-rádió a www.hayhouseradio.com internetes oldalon érhető el.

Fordította

Hadarics Piroska

Szerkesztette

Barsi Nikoletta

Copyright © Sonia Choquette, 2006, 2021

Hungarian translation © Hadarics Piroska, 2022

Hungarian edition © GLB Könyvkiadó Kft., 2022

Cover design © GLB Könyvkiadó Kft., 2022

Cover design: Sandy Cull

Image on page 80: Ahmed El Ghamrawy

Minden jog fenntartva.

A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

GOOD LIFE BOOKS, BUDAPEST

Felelős kiadó Eitner Noémi és Melher Viktor igazgatók

Műszaki vezető Horányi Laura

Főszerkesztő Melher Viktor

Tipográfia Madarász György

Borítót készítette GLB Könyvkiadó Kft.

Elektronikus változat
Békyné Kiss Adrien

EPUB ISBN 9786156455314

MOBI ISBN 9786156455321

Édesanyámnak, Sonia Polixenia Apostu Choquette-nek, akimegismertette velem a szerető angyalaimat, lehetővé téve számomra, hogy szabadabban, teljesebben, félelem nélkül és bizalommal éljem az életem.

Gyönyörű lányaimnak, Sonia és Sabrina Choquette-Tullynak, akik a legjobb földi angyalok, vezetők és barátok, akiket valaha is kívánhattam volna. Mérhetetlenül szerencsésnek érzem magam, hogy a szeretetetekkel együtt az életem részei vagytok.

És gyönyörű angyalaimnak és vezetőimnek, akik támogatása nélkül soha nem lett volna ilyen áldott és csodálatos életutam.

TARTALOM

Előszó: A megmentő angyalok

Bevezetés: Mire számíthatunk?

A könyv célja

I. RÉSZ: ÜDV A SZELLEMI VILÁGBAN

1. fejezet: Ismerd meg a spirituális éned

2. fejezet: Belépés a szellemi világba

II. RÉSZ: ANGYALOK: A LEGFONTOSABB SZELLEMI TÁRSAK

3. fejezet: Angyalok: az örök szellemi támogató rendszerünk

4. fejezet: Őrangyalok: a személyes testőreink

5. fejezet: Az arkangyalok

6. fejezet: Az angyalok minisztériuma

7. fejezet: S. O. S.-angyalok

8. fejezet: Az angyalok megszólítása

III. RÉSZ: FELKÉSZÜLÉS A SZELLEMI VEZETŐIDDEL VALÓ TALÁLKOZÁSRA

9. fejezet: Gyakran ismételt kérdések a szellemi vezetőidről

10. fejezet: Felkészülés a szellemi vezetőiddel való találkozásra

11. fejezet: Az első kapcsolatteremtés a vezetőiddel

12. fejezet: Egy lépéssel tovább: írj a vezetőidnek

13. fejezet: Szellemi vezetőid megismerése

14. fejezet: Spirituális beszéd

IV. RÉSZ: ISMERD MEG A SZELLEMI VEZETŐIDET

15. fejezet: A természet birodalmának szellemi vezetői

16. fejezet: Az előfutáraid

17. fejezet: A segítőid

18. fejezet: Gyógyító vezetők

19. fejezet: Tanító vezetők

20. fejezet: Állati vezetők

21. fejezet: Örömhozók

22. fejezet: Fénylények

23. fejezet: Negatív entitások

V. RÉSZ: KAPCSOLAT A SZELLEMI VEZETŐIDDEL

24. fejezet: A vezetők földi hírnökökkel is dolgoznak

25. fejezet: A vezetőid neve

26. fejezet: A vezetőid nem szolgák

27. fejezet: Kommunikáció a vezetőiddel orákulumokon keresztül

28. fejezet: Orákulum-jóskártyák

VI. RÉSZ: A SPIRITUÁLIS VILÁG ÁLTAL VEZÉRELT ÉLET

29. fejezet: A Felsőbb éned: a legfontosabb vezető

30. fejezet: Jó hírek kontra útmutatás

31. fejezet: A vezetők követése kihívást jelenthet

32. fejezet: A hívő szemek megtalálása

Utószó

Köszönetnyilvánítás

A szerzőről

ELŐSZÓ

A megmentő angyalok

2015 januárjában Párizsba költöztem a lányommal, Sabrinával. Traumatikus és egyben izgalmas időszak volt. Akkoriban mentem keresztül egy fájdalmas váláson, és Sabrina is épp akkor vetett véget a hosszú távú kapcsolatának. Intuitívan éreztük az ösztönzést arra, hogy radikálisan továbblépjünk az életünkkel. Eladtuk a holmijainkat, összepakoltunk, és útra keltünk… Párizsba, mindössze hat héttel azután, hogy megkaptuk a belső útmutatást.

A gyors letelepedés szükségessége azt jelentette, hogy találnunk kellett egy megfelelő lakást, amit kibérelhettünk. Azonnal segítségül hívtuk az „összetört szívek angyalainak” szolgálatát, hogy segítsenek nekünk a keresésben, és soha egy pillanatig sem gondoltuk, hogy nem fognak segíteni.

És segítettek is, nem is egyszer. Az angyalok először egy Airbnbhez vezettek egy színes, bohém negyedben, a Sacré-Cœur közelében, ami túl szórakoztató és kiszámíthatatlan volt ahhoz, hogy a múlton rágódjunk. Ez a lakás segített beindítani az érzelmi gyógyulásunkat. Három hónapig laktunk ott. Ez alatt az idő alatt reális képet kaptunk arról, hogy mit jelent Párizsban élni, és úgy döntöttünk, készen állunk arra, hogy még mélyebbre merüljünk, és hosszú távú lakásbérleti szerződést kössünk a városban.

A „lakáskereső angyalok” szolgálatát hívtuk segítségül, és egy szerencsés véletlen folytán egy gyönyörű lakást mutattak nekünk a 7. kerületben, álmaink párizsi negyedének közepén. Magas mennyezet, három nagy hálószoba, kandalló minden szobában, felújított konyha (ami már önmagában is csoda a Fények városában), két fürdőszoba és padlótól a mennyezetig érő francia ajtók, amelyeken át reggeltől estig beáramlik a fény; tökéletes volt.

Ez az új lakás a szépség és a nyugalom oázisának ígérkezett a Sacré-Cœur melletti takaros, ám szűkös lakás után. De sajnos túl drága volt a költségvetésünkhöz képest. Azon tűnődve, hogy az angyalok szolgálata miért egy ilyen szép, de megfizethetetlen lakást mutatott nekünk, hirtelen az a határozott érzésem támadt, hogy ez a lakás csak látszólag túl drága, és késztetést éreztem arra, hogy jelentős engedményt kérjek a bérleti díjból.

Miközben egy közeli kávézóban kortyolgattam a kávémat, az angyalok szolgálata arra ösztökélt, hogy ajánljam fel azt az összeget, amit megengedhetek magamnak, és meglátjuk, hogy a főbérlő elfogadja-e. Amikor ezt megemlítettem a főbérlőt képviselő ügynöknek, azonnal elutasított, mondván, Párizsban nem szokás alacsonyabb ajánlatot tenni. Mivel nem volt vesztenivalóm, ragaszkodtam hozzá, hogy legalább próbálja meg, és sok rábeszélés után vonakodva bele is egyezett.

Ahogy telt a két elviselhetetlenül hosszú hét, Sabrinával napról napra feszültebbek lettünk, mivel az akkori lakásbérleti szerződésünknek közeledett a lejárati ideje, és nem volt hova mennünk. Végül egy délután, mindössze négy nappal a bérleti szerződésünk lejárta előtt, híreket kaptunk az ingatlanügynöktől, hogy a főbérlő meglepő módon beleegyezett a feltételeinkbe, és hajlandó volt az általunk javasolt áron kiadni nekünk a lakást. El voltunk ragadtatva!

Hihetetlenül hálás voltam e jó hír hallatán. A szívem mélyén tudtam, hogy az angyalok szolgálatának köszönhettük, és hálából azonnal füstölőt gyújtottam, megköszönve nekik, hogy megajándékoztak minket ezzel a nagylelkű ajándékkal; egy gyönyörű otthonnal.

Még aznap délután, amikor aláírtuk az új bérleti szerződést (mivel a régi szerződésünk 48 óra múlva lejárt), összepakoltunk, és átköltöztünk a gyönyörű új lakásunkba. Így működik az angyalok szolgálata. Megmentenek minket, segítenek, megajándékoznak, megoldásokat kínálnak, kinyitják a zártnak vagy lelakatoltnak tűnő ajtókat, újra és újra csodálatos dolgokkal ajándékoznak meg minket. Őszintén szólva nem tudom, hogyan tud vagy akarhat valaki úgy élni, hogy nem hívja segítségül ezeket a szeretetteljes isteni lényeket.

BEVEZETÉS

Mire számíthatunk?

Olyan otthonban nőttem fel, amelyben spirituális entitások voltak jelen. A szellemi társaim jelenlétére fokozatosan ébredtem rá, először édesanyám mutatta be nekem őket még nagyon fiatal koromban, mivel ő folyamatos kapcsolatban volt velük. Ő volt az első, aki tudatta velem, hogy soha nem vagyok egyedül a világban, és hogy vannak vezetőim, akiknek az a feladatuk, hogy vigyázzanak rám.

Rendszeresen tanácskozott a saját vezetőivel, és az otthonunkban gyakran ők, nem pedig anyám hozta meg a döntéseket. Ő úgy hivatkozott rájuk, mint „a szellemei”, mert azok is voltak – spirituális lények fizikai test nélkül. Anyám a legkülönfélébb dolgokról konzultált a szellemi lényekkel, attól kezdve, hogy hol parkoljon le az autóval, egészen addig, hogy mit tálaljon vacsorára a vendégeknek, minden feladatra külön entitások álltak rendelkezésére. Voltak vásárló szellemek, akik segítettek megtalálni neki az akciókat, ami egy hétgyermekes család számára, amely apám bolti eladói fizetéséből élt, elengedhetetlen volt. Voltak varrószellemek, akik segítettek neki anyagot találni és mintákat készíteni, és gyógyító szellemek, akik akkor segítettek, amikor mi, gyerekek mumpszosok lettünk. Voltak családipiknik-szellemek, akik segítettek megtalálni a tökéletes hegyet a vasárnapi kirándulásunkhoz; értékesítési szellemek, akik segítettek apám üzletének fejlesztésében; és festőszellemek, akiket anyám akkor hívott segítségül, amikor egyik kedvenc időtöltésének hódolt – az olajfestésnek. Aztán ott voltak még a román és francia szellemek, az elhunyt rokonok, akik átutazóban voltak.

Szellemi vezetőinknek az asztalnál is megterítettünk, és minden beszélgetésnek részesei voltak. Velük konzultáltunk kisebb-nagyobb ügyekben, és amikor kétségek merültek fel, gyakran övék volt az utolsó szó. A sok entitás miatt zsúfolt volt az otthonunk, tele energiával, véleményekkel és ötletekkel, de leginkább szeretettel és mély biztonságérzettel, amely abból a tudatból fakadt, hogy soha nem voltunk egyedül.

A saját vezetőim átsegítettek a gyermekkori betegségeken, a családi veszekedéseken és az iskolai problémákon; minden lépésnél mellettem voltak, és olyan csodákkal áldották meg a napjaimat, amelyek felülmúlták a legvadabb elképzeléseimet is. Legkorábbi emlékeimtől kezdve tudtam, hogy a vezetőim szeretetteljesen támogatnak, úgy éreztem, hogy vigyázó tekintetük védelmezett, gyakorlatias megoldásaik segítettek, bőséges ajándékaik pedig mindig megleptek.

A családi otthonon túl a szellemi entitások világáról a Denver nyugati részén található katolikus iskolában is szó esett, ahová jártam. Az iskolában ismerkedtünk meg az angyalokkal és szentekkel – az év minden napjára jutott egy –, valamint a saját szentünkkel, aki a saját nevünk valamelyik változatát viselte. Mi több, ott volt még Szűz Mária, Jézus és a legfontosabb spirituális esszencia, a Szentlélek.

Gyerekként minden reggel misére jártunk, gyertyát gyújtottunk, hogy felhívjuk a szellemi vezetőink figyelmét, őszinte beszélgetéseket folytattunk, és arra kértük őket, hogy mindig segítsenek nekünk, beleértve a dolgozatokat, hogy jó helyünk legyen az ebédlőben, és persze hogy megnyerjük a röplabda- és kosárlabda-mérkőzéseinket.

Ami engem illet, a szellemi vezetők meghallgattak – jól teljesítettem a dolgozatok terén, különlegesen szerencsém volt az ebédlőben, és borzasztó sok röplabdameccset nyertem. És miért is ne lett volna így? Nemcsak imádkoztam a spirituális segítőkhöz és vezetőkhöz, hanem őszintén hittem is abban, hogy válaszolni fognak, éreztem a segítségüket és a jelenlétüket. Feltételeztem, hogy mindenki ezt érezte – legalábbis egészen a harmadik osztályig, amikor a legjobb barátnőm, Susie arra panaszkodott, hogy nem aludhat nálam, mert az anyja nemet mondott. Amikor azt javasoltam neki, hogy kérje meg a vezetőit, hogy segítsenek megváltoztatni az anyja véleményét, azt mondta, nem tudja, miről beszélek. Amikor elmagyaráztam neki, azt mondta, hogy furcsa vagyok.

Védekezni kezdtem, és megkérdeztem tőle, hogy mégis miért jár misére és imádkozik minden reggel, ha nincsenek szellemi vezetők, akik segítenek neki. Azt mondta, azért, mert az apácák kényszerítettek rá, nem azért, mert a szellemek léteznek.

Feszült lettem, ragaszkodtam hozzá, hogy a szellemi entitások igenis léteznek, és azt feleltem Susie-nak, hogy amikor nagyon nyugodt, és csak félig lehunyja a szemét, de nem teljesen, akkor még láthatja is őket.

– Nem mindig úgy néznek ki, mint az emberek – mondtam. – Néha úgy néznek ki, mint a levegőben táncoló szikrák. Néha úgy, mint egy fehér fénysugár, egy fényképezőgép vakuja. Néha egyáltalán nem látod, de érzed őket, mintha bizonyos helyeken kicsit sűrűbb lenne a levegő, vagy hűvösebb és szellősebb, és néha csak a szívedben érzed őket, de ott vannak.

Susie forgatta a szemét, fütyörészett, és megint furcsának nevezett, így persze nem meséltem neki a kedvenc vezetőmről, Rose-ról, aki a szekrényem fölött lakott, és úgy nézett ki, mint Szent Teréz, vagy Josephről, az esszénusról, aki mindig mögöttem sétált a suliban. Nem meséltem neki arról a vezetőről sem, akit az ő hálószobája sarkában láttam ácsorogni egy ottalvós buli alkalmával – és aki úgy nézett ki, mint egy meggyötört, nagyon idős indián nő, szakadt, piros-fehér takaróba burkolózva, és aki csak mosolygott ránk, amikor ágyban voltunk. A jó ég tudja, ha már azt is furcsának tartotta, hogy megemlítettem a szellemi vezetőket, ki tudja, mit szólt volna, ha még többet mesélek neki! Mivel nem akartam kockáztatni amúgy is alacsony társadalmi pozíciómat az iskolában, elnevettem magam a megjegyzésén, és azt javasoltam, hogy az éjszakát ne nálam, hanem nála töltsük.

Ekkortól kezdtem rájönni, hogy a gazdag spirituális világ, amelyből én mindig vigaszt merítettem, a legtöbb ember számára gyakorlatilag ismeretlen volt. Elszomorított, hogy a legtöbb ember nem kommunikált úgy a vezetőivel, ahogyan azt én tettem. Bár nem voltam pontosan tisztában azzal, hogy más emberek hogyan szakadtak el ennyire a spirituális világtól, abban teljesen biztos voltam, hogy ezzel nem jártak jobban.

Felnőttként arra a meggyőződésre jutottam, hogy a spirituális világgal való elszakadásunk nyugati betegség. Az iparosodás és az intellektualizmus elszakította tudatosságunk központját a szívünktől – attól a helytől, ahol találkozunk és kommunikálunk a szellemekkel – és a fejünkbe ültette át, ahol az egónk uralkodik rajtunk, amely elszigeteltséggel és megsemmisüléssel fenyeget. A jó hír az, hogy bármi legyen is az elszakadás oka, ha akarjuk, belső tudatosságunkat bármikor vissza tudjuk kapcsolni a szívünkhöz. Egy kis erőfeszítéssel és együttműködéssel szellemi vezetőink örömmel megmutatják nekünk az utat.

TE MIRE SZÁMÍTASZ?

Először is fontos, hogy pontosan megértsd, mire számíthatsz, amikor kapcsolatba lépsz a szellemi vezetőiddel. Tudod, a spirituális világban számos szintje van a vezetőknek, nem fizikai entitásoknak és energiáknak, amelyek mindegyike a saját egyedi frekvenciáján rezeg, hasonlóan ahhoz, mintha több rádióállomás sugározna egyszerre különböző jeleket. Amellett, hogy minden egyes vezetőnek megvan a maga frekvenciája, a világon minden egyes embernek is megvan a maga sajátos rezgése.

Az olyan emberek, akik a szívük szerint élnek, magas rezgéssel (vagy „jó rezgéssel”) rendelkeznek, ami nem áll túl messze a nem fizikai síkon lévők spirituális frekvenciájától. Ez megkönnyíti a kapcsolatot a szellemi vezetőkkel. Azok, akik elfelejtették, hogy mi is spirituális lények vagyunk, és csak az elméjükkel és a testükkel azonosulnak, alacsonyabb rezgéssel rendelkeznek, amely távolabb esik a szellemi világ frekvenciatartományától, így a kapcsolat sokkal nehezebben jön létre. Ezért van az, hogy egyes emberek erősebben érzékelik a vezetőket, mint mások.

Egy kis erőfeszítéssel és együttműködéssel szellemi vezetőink örömmel megmutatják nekünk az utat.

Ha belegondolsz, az univerzumban minden spirituális, amely különböző frekvenciákon rezeg. Mindnyájan tudjuk például, hogy az atomrészecskék bizonyos frekvenciákon rezegnek, ahogyan a fényhullámok is. Az óceán hullámainak is vannak frekvenciái – ahogy a szívverésünknek is van ritmusa. Mivel minden egy mozgásban lévő rezgéstenger, természetes, hogy mi, szellemi lények képesek vagyunk kapcsolatba lépni más szellemi frekvenciákkal. Ha felismerjük, hogy mi magunk is spirituális energia vagyunk, könnyebben felismerhetjük a nem fizikai világ lakóit is.

A spirituális világ ugyanolyan népes, mint a miénk – a különböző frekvenciákon számtalan különböző entitás dolgozik folyamatosan. Ebből következően sokféle útmutatás létezik, amelyekkel kapcsolatba léphetünk: vezetők, akik egykor a fizikai világban éltek; családtagok, akik átkeltek a túlvilágra; vezetők, akikkel előző életedben találkoztál; vezetők, akik spirituális tanítóként mutatkoznak meg, hogy elkísérjenek az utadon; gyógyítók, akik segíthetnek a fizikai és érzelmi gondviselésedben; segítők, akik megkönnyítik a mindennapi életet; a természet szellemei és elementálok, akik összekötnek a földdel; állatszellemek, akik irányítják az utad; sőt, még örömhozók is léteznek, akik felemelik a lelked, amikor az élet túl nehézzé válik. Léteznek angyalok, szentek, dévák, mesterek és Isten. És olyan vezetők is – vagy leendő vezetők –, akik egyáltalán nem ezen a magas szinten találhatók meg, hanem csak bajkeverők, és akikre oda kell figyelni. (Róluk majd később bővebben is lesz szó).

Sajnos arra is rájöttem, hogy ami számomra természetes – vagyis hogy tudatában vagyok a vezetőimnek és együtt dolgozom velük –, az a környezetemben nem sok, vagy inkább úgy mondanám, a legtöbb ember számára ismeretlen. Rendkívül sajnálatos, hogy tanúja voltam annak, hogy azok, akik nincsenek tudatában a szellemi síknak és nincsenek kapcsolatban a vezetőikkel, félelemmel telve és kétségbeesetten küszködnek, magányosnak és elhagyatottnak érzik magukat, és közben úgy kínlódják át magukat az életen, hogy nincs fogalmuk arról a szeretetteljes spirituális támogatásról, amely bármikor elérhető lenne számukra.

Mivel nekem hatalmas áldást jelentett a vezetőim támogatása, és ezt már gyermekkoromtól fogva felismertem, az lett az életcélom, hogy segítsek másoknak is abban, hogy a szellemi vezetőik tudatába kerüljenek. Ahogy nekem is segítettek, szeretném, ha mindenki tudná, hogy nekik is tudnak segíteni. Nem vagyok különleges azért, mert útmutatást kapok – senki sem az. Mindnyájan az univerzum isteni gyermekei vagyunk, és mindnyájunknak van egy spirituális támogató rendszere, amely elkötelezett amellett, hogy megkönnyítse és sikeresebbé tegye az életutunkat a születésünk pillanatától kezdve egészen addig a pillanatig, amíg elhagyjuk fizikai testünket, és visszatérünk a spirituális világba. Ha ennek a ténynek nem vagyunk tudatában, hátrányos helyzetbe kerülhetünk.

Az univerzumot úgy tervezték, hogy minden teremtményéről gondoskodjon és utat mutasson nekik: a madaraknak radarjuk van, a denevéreknek szonárjuk, és nekünk is vannak vezetőink. Amikor felébresztjük hatodik érzékünket, és megtanuljuk, hogyan teremtsünk kapcsolatot angyali vezetőinkkel, életünk természetes módon felveszi a könnyedség és az áramlás mintázatát, amely során lelkünk fejlődik, beteljesítjük életcélunkat, és a Földön töltött időnk végtelenül örömtelivé válik.

Ez a könyv egyszerű iránymutatásokat nyújt, hogy segítsen neked kapcsolatot teremteni a szellemi vezetőiddel, hogy élvezhesd azt a bőséget, támogatást és örömöt, amihez jogod van.

Mindnyájan a Jóságos Anya és az Istenatya elkényeztetett gyermekei vagyunk, és velünk született jogunk van arra, hogy varázslatos és áldott életet élhessünk. Az ilyen ajándékok kulcsa azonban az, hogy elfogadjuk, hogy egyedül nem lehetünk sikeresek. Ki kell tárnunk a szívünket és elménket a mindnyájunk számára elérhető szeretetteljes támogatás előtt. Ha elindulsz ezen az úton, hamarosan olyan támogatásban, sikerben és áldásokban lesz részed, amelyek felülmúlják legvadabb elképzeléseidet is.

A KÖNYV CÉLJA

E könyv megírásával az a célom, hogy megismertessem veled a spirituális támogató rendszered, azt a rengeteg szeretettel teli égi segítőt, akik minden lehetséges módon segítenek neked abban, hogy a lelked sikerrel járhassa be életed útját. Remélem, hogy e tudás átadásával én is segíthetek neked abban, hogy sokkal könnyedebben, kegyesebben és magabiztosabban élj annál, mint hogy kizárólag az ijedt egód felfogásának korlátai között vergődnél.

Ezeken az oldalakon megosztom veled, hogy kik is a vezetőid, honnan jönnek, és hogyan válhatnak a hasznodra. Számos módszert bemutatok majd, amelyekkel könnyedén kommunikálhatsz a vezetőiddel, valamint azt is megtudhatod, hogyan ismerheted fel azokat a kellemes, kreatív, ugyanakkor finom módszereket, amelyekkel angyalaid és szellemi vezetőid szüntelenül igyekeznek felhívni a figyelmedet a sikereid elérése érdekében.

Ezt a fantasztikus spirituális hálózatot fokozatosan fogom bemutatni, amíg egyre természetesebb nem lesz számodra, hogy te is megtapasztalod az isteni útmutatást az életedben. Azt is megmutatom neked, hogyan emelheted fel a rezgéseidet a spirituális világ magasabb frekvenciájára, mivel így könnyebb lesz kapcsolatot teremteni ezzel a magasabb rendű síkkal.

Részletesen bemutatom a különböző típusú vezetőket, elmagyarázom a jellemzőiket, és hogy miért akarnak segíteni rajtad, valamint történeteket és anekdotákat osztok meg arról, hogy ezek az isteni fénylények hogyan segítettek nekem és másoknak. Segítek neked abban is, hogy bízni tudj a kapott útmutatásban ahelyett, hogy megkérdőjeleznéd, kételkednél benne, vagy teljesen figyelmen kívül hagynád azt. Ily módon nemcsak arra leszel képes, hogy bármikor teljes mértékben igénybe vedd a szellemi vezetőidet, hanem arra is, hogy tudd, hogyan hívhatod magabiztosan segítségül a vezetőidet, amikor szükséged van rájuk.

Hatékony gyakorlatokat és eszközöket fogsz megismerni, amelyekkel megerősítheted a vezetőiddel való közvetlen kapcsolatod. Amikor tudod, hogy az univerzum melletted áll, képes leszel ellazítani és megtapasztalni azt a varázslatos, csodákkal teli életet, amit az szánt neked.

A KÖNYV FELÉPÍTÉSE

A könyv hat részből vagy témakörből áll, kezdve a spirituális világ iránti érzékenység kifejlesztésének alapvető eszközeivel. Ha ezeket elsajátítottad, megtanulod, hogyan készítsd fel a tested a finom energiákra való ráhangolódásra, majd fokozatosan bevezetlek a szellemi segítség felsőbb és kifinomultabb birodalmaiba.

Tekintsd ezt egyfajta tanfolyamnak vagy képzésnek, hasonlóan egy zenei ismeretterjesztő tanfolyamhoz. Először a szellemi birodalom hangjegyeit fogod megismerni, majd a szellemi vezetők dallamait, végül pedig a hat érzékszervre ható, isteni vezetésű, kreatív élet kompozícióját és hangszerelését. Azzal, hogy megengeded magadnak, hogy átadd magad az vezetésnek, belépsz az élet áramlásába, és elkezded megtapasztalni a gyönyörű univerzum varázsát.

Haladj a könyvvel a saját tempódban, és apró lépésenként dolgozz együtt a vezetőiddel. Ha szeretnéd, olvasd el többször is az adott fejezetet, majd a javasolt gyakorlatot végezd néhány napig, és figyeld meg, mi történik. Minden fejezet az előzőre épül, ezzel szilárd alapot teremt a szellemi útmutatás felismeréséhez, és segít abban, hogy gyorsan és gond nélkül megbízz a vezetőidben, valamint hogy támogatást kérhess tőlük – függetlenül attól, hogy milyen kihívásokkal kell szembenézned. Gondolj úgy erre a könyvre, mint a spirituális világban tett túrára, mely során én leszek tapasztalt idegenvezetőd.

Javaslom, hogy a könyv olvasása során egy erre kijelölt füzetbe jegyezd le, hogy mennyit fejlődtél. Ez bizonyítékul szolgál majd arra, hogy a vezetőid ott vannak melletted, és fontos lesz a bizalmad és azon képességed kiépítésében, hogy felismerd az útmutatást, amikor az megjelenik előtted.

Ha nem szeretsz írni, használhatod az okostelefonod hangrögzítőjét is, hogy felvedd a tapasztalataidat, és elvégezd a könyvben található gyakorlatokat. Ez ugyanolyan hasznos, és bizonyos szempontból még jobb is, mivel a hangod a legjobb tanúja annak, hogy a vezetőid ott vannak melletted.

Az igazság az, hogy a nap során mindnyájan számos olyan pillanatot élünk át, amikor vezetnek minket, de hajlamosak vagyunk megfeledkezni róluk, figyelmen kívül hagyni őket, vagy kételkedni az érvényességükben. Ezen múló felismerések feljegyzése lehetetlenné teszi, hogy figyelmen kívül hagyjuk őket, és megerősíti, hogy amit érzékelünk, az valódi útmutatás, és érdemes hallgatni rá.

A könyvben számos linket is találsz különböző irányított meditációs utazásokhoz, amelyek az élő workshopjaim és foglalkozásaim során készültek, és amelyeket a hayhouse.com és a soniachoquette.net oldalakon érhetsz el. Ezek a meditációk olyan erőteljes frekvenciát sugároznak, amely gyorsan megnyitja az intuitív receptoraidat. Hallgasd meg őket, lehetőleg naponta, akár reggel, közvetlenül ébredés után, akár este, lefekvés előtt. A meditációk rendkívüli gyógyító hatással rendelkeznek, és erős kapcsolatot teremtenek közted és vezetőid között. Sok tanítványom mondta már, hogy ezek a meditációk megváltoztatták az életüket. Remélem, hogy veled is így lesz.

Mivel egész életemben vezetőkkel dolgoztam (és több mint negyvenöt éve tanítok másokat is arra, hogyan lépjenek kapcsolatba a saját vezetőikkel), áthatóan ismerem a spirituális világot, és jól is érzem magam benne. Szeretném, ha te is így éreznél. Amikor kitárod magad a szellemi vezetőid előtt, megváltoztatod az életedet irányító szabályokat, és minden könnyebbé válik.

Az ebben a könyvben javasolt gyakorlatokon keresztül elkezdheted közvetlenül is megtapasztalni azt a szeretetteljes támogatást, amelyet az univerzum nyújt neked. Bár mindnyájunkban megvan a lehetőség, hogy részesüljünk az útmutatásban, az nem elég, hogy egyszerűen vágyunk rá. Ahogyan egy edzésvideó megnézése után sem lesznek kockás hasizmaid, úgy az sem fogja teljesen megnyitni az ajtót, ha tisztában vagy a vezetők létezésével és vágysz az útmutatásukra. Hacsak nem szólítod meg aktívan a vezetőidet, hogy segítsenek neked a mindennapok során, és tudatosan nem alakítasz ki teret a szívedben és az elmédben, hogy felismerd és elfogadd a segítségüket, akkor lemaradsz az általuk kínált megbízható belső útmutatásról.

Eleinte furcsa lehet, hogy ennyire elvont létsíkokra összpontosítasz, de ha kitartasz mellette, hamarosan természetesnek fogod érezni, és élvezheted a vezetőiddel közös élményeket – elvégre a vezetők szórakoztatók, és remek a humorérzékük. Ne habozz, kérj tőlük segítséget, amikor csak szükséged van rá, hiszen az a céljuk, hogy segítsenek neked.

Figyelj oda minden jelre, amit észreveszel, és ne azt várd, hogy majd Elvis spirituális megfelelője jelenik meg, miközben minden mást figyelmen kívül hagysz. A szellemi útmutatás szövevényes, ezért könnyű nem észrevenni. Rajtad is múlik, hogy eléggé felemeld a tudatosságod ahhoz, hogy felismerd az isteni segítséget, amikor felajánlják számodra. Ha az a szándékot, hogy kapcsolatot teremts a különböző vezetőiddel, hamarosan bizonyítékot fogsz kapni arra, hogy dolgoznak rajta, és észre fogod venni, hogy az életed egyre varázslatosabb lesz.

A legnagyobb kihívást az jelenti majd, hogy bízz a pillanatban kapott útmutatásban ahelyett, hogy kételkednél benne, vagy haboznál elfogadni azt, amit érzel, főleg azért, mert annyira hozzászoktunk ahhoz, hogy egyedül érezzük magunkat, és a sötétben tapogatózva küszködünk a problémákkal. A vezetőtökkel való munka megkönnyíti ezt a küzdelmet, de ehhez változtatnod kell a hozzáállásodon. Mivel spirituális lények vagyunk, a teremtő feltétel nélkül szeret és támogat minket. Soha nem vagyunk egyedül, és soha nem kell annál több mindennel megküzdenünk, mint amennyit képesek vagyunk kezelni anélkül, hogy előbb ne kapnánk meg mindent, amire szükségünk van a sikerhez. Azért vagyunk itt, hogy felülemelkedjünk a földi küzdelmeken, és hogy a kegyelmesség és áramlás isteni életét élhessük. Intuitív módon, a szívünkben és a lelkünk legmélyén tudjuk, hogy ez a célunk. Az út egyenes – légy nyitott a segítségre, ne gondold túl a dolgokat, hallgass a szívedre, kezdj el odafigyelni a szeretetteljes támogatásra, amit a vezetőid és a spirituális világ kínál, és cselekedj eszerint. Örömmel szolgálnak és támogatnak téged… hagyd nekik.

Mivel spirituális lények vagyunk, a teremtő feltétel nélkül szeret és támogat minket.

I. RÉSZ

ÜDV A SZELLEMI VILÁGBAN

1. FEJEZET

Ismerd meg a spirituális éned

Mielőtt kapcsolatba léphetnél a szellemi vezetőiddel, először is tudatosítanod kell magadban saját csodálatos spirituális éned. Ismeretlen érzés lehet önmagadat ily módon látni és megtapasztalni, de ez az igazság arról, hogy ki vagy te – akik mindnyájan vagyunk –, és ez az alapja annak, hogy áldott, szellemek által vezérelt életet élhess.

Kiskoromban édesanyám mindig „lélekként” emlegetett engem és a testvéreimet, és mi is ugyanezt tettük vele. Amikor például útmutatást kértem tőle, mielőtt válaszolt volna, megkérdezte: „Mit szeretne a lelked?” vagy „Mit szól ehhez a lelked?”, és először befelé kellett fordulnom, hogy megtaláljam a választ. Így anyám már a kezdetektől fogva világossá tette, hogy az életemben a lelkem az igazi tekintély, és hogy elsősorban a spirituális énemmel kell konzultálnom az élet minden kérdése esetén.

Mivel az életem ilyen korai szakaszában megtanultam, hogy mindnyájunkban megvan a saját spirituális lényünk, természetes volt, hogy szellemi lényekkel is beszélgessek és kapcsolatot alakítsak ki, akik azért voltak mellettem, hogy támogassanak, mind ezen, mind pedig más síkokon, amikor segítségre volt szükségem. Úgy nőttem fel, hogy megrendíthetetlenül így tekintettem magamra és másokra is, de ennek az igazságnak az ereje soha nem volt annyira nyilvánvaló, mint amikor megszületett a legidősebb lányom, Sonia.

Emlékszem, hogy teljesen nyugodt és derűs, sőt szinte már Buddha-szerű volt, amikor a világra jött. Először nem mozdult és kissé kék volt, de aztán egy erőteljes lökettel magába szívta az első lélegzetét, és kicsattanó energiával, hirtelen az egész lénye életre kelt. A bőre élénk rózsaszínű lett, és sírással adta tudtára a világnak, hogy megérkezett. A saját szememmel láttam, ahogy a lelke beköltözött a testébe, és azzal a bizonyos lélegzetvétellel megkezdte emberi útját. Azóta nem tudok sokáig úgy nézni egy másik emberi lényre – magamat is beleértve – anélkül, hogy mélyen legbelül ne emlékeznék arra, hogy mindnyájan így érkeztünk meg ebbe a világba. Annak felismerése, hogy az életet adó lélegzet a szellemünk, segít értékelni és tisztelni azt a félelmetes isteni erőt, amely mindnyájunkban ott lakozik.

Bár mindnyájan osztozunk az élet örök lélegzetén, a spirituális énünk mindenkiben másként fejezi ki ezt az erőt, pont, mint a virágok, amelyek hasonlók, de mégis egyediek. Minden léleknek megvan a maga egyéni és különleges karaktere, a sajátos rezgése, amely teljesen különbözik a személyiségünktől (amely védőpajzsként szolgál a szellemünk körül), és nagyon fontos, hogy ismerjük ezt a különbséget. A legjobb módja annak, hogy megértsük saját lelkünk erejét és hatalmát, ha elkezdjük felismerni, hogy mi az, ami személyesen bennünket éltet.

TE JÖSSZ!

Írd le, hogy milyen a spirituális éned, az örök, energiával teli isteni életerőt, amely egyedülállóan a te képedben nyilvánul meg. Szelíd, szenvedélyes, parancsolgató, tétova, kreatív, félénk vagy játékos a lelked? Intenzív? Visszafogott? Figyelmes? Butácska? Készséges? Kedves? Dinamikus? Okos? Földhözragadt? Zavaró?

Mondd ki hangosan a szavakat, és figyeld meg, milyen érzéssel tölt el, amikor hallod őket. Ha szóban is elismered a lelked ahelyett, hogy csak gondolnál rá, az segít abban, hogy megtestesült lélekként tekints magadra, és ne csak a korlátolt és félelemmel teli egód szemüvegén keresztül lásd önmagad, ahogyan a legtöbb ember. Bármilyen kínos vagy kellemetlen érzést váltanak ki a hangosan kimondott szavak, az az egód műve, amely megpróbál lebeszélni téged arról, hogy kapcsolatot akarj kialakítani a lelkeddel. Ismerd ezt fel és lépj túl rajta. Ha lélekként tekintesz magadra, akkor kilépsz az ego halszemperspektívájából, és feltárul előtted az igazság arról, hogy ki is vagy valójában: egy isteni, örök lény, aki egy kreatív emberi utazáson megy keresztül. És minél inkább lélekként látod önmagad, annál inkább észreveszed a lelked mindenben, beleértve a vezetőket is.

Írd le, milyen a lelked:

Az én lelkem __________________________________ .

TÁPLÁLD A SPIRITUÁLIS ÉNED

Ismerd fel, hogy mi táplálja és erősíti a lelked. Ezek azok az érdeklődési körök, tevékenységek, foglalkozások és kreatív hobbik, amelyek felemelnek, erőt adnak, örömet szereznek, és energiával töltik fel a lényed legmélyét. Ezek azok a dolgok, amelyek miatt teljesnek, elégedettnek, kreatívnak, lelkesnek és boldognak érzed magad. Mi gyönyörködtet meg, mi köti le a figyelmedet, és mi hozza ki belőled a legjobb, legkreatívabb, legihletettebb éned érzését? Ezek a felismerések tükrözik a saját egyedi szellemi éned természetét, és megmutatják, hogy ki is vagy valójában.

Engem például a klasszikus zene, a füstölő illatú parfümök és a hegyi fenyők illata inspirál. A bohém énem imád utazni, és keresi a kalandot: egyiptomi bazárok, utcai előadók, riksázás Új-Delhiben, robogózás Thaiföldön. A szellemi énemet a történetmesélés, mások spirituális világba való való bevezetése és a kreatív projektekben való részvétel élteti. Ezek a dolgok örömmel töltik el a spirituális énem, ízig-vérig szórakoztatónak találom őket, és ezektől érzem magam lefoglaltnak, kiteljesedettnek és energikusnak – más szóval, én ilyenkor vagyok a legjobb formámban. Utazó, tanár, táncos, mesélő, kalandor, kapcsolatépítő lélek vagyok. Ez vagyok én.

Marion barátnőm szellemi énje egyáltalán nem hasonlít az enyémhez. Ő gyógyító, nyomozó, vándor, kommunikátor, kutató szellemű. Foglalkoztatja a tudomány, a pszichológia, szeret mások felett anyáskodni, érdekli az alternatív gyógyítás, a tanítás, a csikung, valamint előadásokat és workshopokat tart a legújabb spirituális felfedezésekről. Akkor él igazán, amikor a Napali-parton túrázik, vagy golfozás közben, vagy amikor közepes sebességgel síel egy hegyen, továbbá a biopiacokon és bioboltokban, vagy amikor idegenek között ül egy konferencián, mély beszélgetésekbe merül, és egyenként ismerkedik velük. Az ő szellemi énje extrovertáltabb és földhözragadtabb, mint az enyém.

Bár Marionnak és nekem nagyon különbözők a szellemi tulajdonságaink, vele is az élet ugyanazon alapvető lélegzetén osztozunk. Azáltal, hogy felismerjük a bennünk élő egyedi szellemi energiát, megváltoztatjuk az érzékelésünk csatornáját, így nemcsak a fizikai, külső világot láthatjuk, hanem egy mélyebb, spirituálisan tudatosabb belső világ is feltárul a szemünk előtt.

Mi táplálja a szellemi éned?

Az én szellemi énemet a következő táplálja: __________________________________ .

Milyen a te szellemi éned?

Én egy __________________________________ szellem vagyok.

NEVEZD EL A SZELLEMI ÖNVALÓDAT

Miután rájöttem, hogy a szellemi énem különbözik az egoalapú személyiségemtől, és sokkal bölcsebb, mélyebb, intuitívabb, kreatívabb, kevésbé félősebb, őszintébb és jobban informált, mint az egóm, úgy döntöttem, hogy saját nevet adok a szellememnek: Ragyogó fény. Azért választottam ezt a nevet, mert a szellememet ragyogó fényként éltem meg, aki mindig segített tisztázni a dolgokat, és a felsőbb igazság fényével világította meg az életem minden területét.

Miután nevet adtam a szellememnek, könnyedén rá tudtam hangolódni önmagamnak erre az isteni részére, és egyszerűen megkértem Ragyogó fényt, hogy mutasson utat, amikor csak szükségem volt rá. A nevének megidézése megkönnyítette a szellememmel való kapcsolatfelvételt, a figyelmem csatornája az egómról azonnal a Felsőbb énemre váltott, amely a szellemi részünket jelenti.

Amikor intuícióról és a szellemi vezetőkkel való kapcsolatról tartok órákat, arra kérem a tanítványaimat, hogy ők is nevezzék el a szellemüket. Ilyenkor azonnal megtetszik nekik az ötlet, és ugyanolyan gyorsan adnak nevet neki, ahogy azt én is tettem. Hiszem, hogy mélyen legbelül tudjuk, hogy több van bennünk, mint amit látunk, több, mint amilyennek a családunk és a társadalmunk formált minket, több, mint amint a féltő egónk lehetővé tett számunkra. A szellemi vezetőkről tartott tanfolyamokon eltöltött éveim során egyetlen olyan ember se volt, aki ne tudta volna abban a pillanatban felismerni és megnevezni a szellemét, amikor megkérték rá. És amikor valaki megnevezte a szellemét, egyből mély levegőt vett, és mosolygott, mert régóta megérdemelt megkönnyebbülést érzett, miután azonosította önmagának ezt a mély, őszinte részét.

A tanítványaim olyan kreatív nevekkel álltak elő, mint a Tisztaság, dr. Tudás, Felhő, Kék nővér, Istenség és Vörös róka. Az egyik tanítványom nemrég a „Figgy” nevet találta ki. A tanítványaim által választott nevekben nincs különösebb logika, kivéve hogy látszólag minden név tökéletesen „illik” a tanítvány szellemi energiájához, és ezeken az órákon a többi diák is egyet szokott érteni abban, hogy a választott nevet „megfelelőnek” gondolják.

A szellemi éned elnevezése a legtermészetesebb, legpraktikusabb módja annak, hogy gyorsan kommunikálni tudj az isteni éneddel. Ahogyan te is azonnal reagálsz, amikor meghallod a neved, a szellemi önvalód is ugyanolyan gyorsan reagál majd, amikor meghallja a sajátját.

TE JÖSSZ!

Most szánj egy pillanatot arra, hogy elnevezd a szellemed. Bízz magadban. Szórakoztató tud lenni, és ez a valaha volt legjobb kapcsolatod kezdete. Vizsgáld meg, hogy a felmerülő nevet megfelelőnek érzed-e, ha hangosan kimondod. Hitelesnek érzed? Összhangban van veled? Azonnal vigyorogni kezdesz, mint a fakutya, felragyog tőle az arcod és a szemed? Ha igen, akkor a szellemi éned épp most bújt elő a rejtekéből és jött napvilágra.

Ne aggódj amiatt sem, hogy a név elsőre „megfelelő” legyen. Mintha csak egy babát neveznél el, lehet, hogy ki kell próbálnod néhány nevet, mielőtt megtalálod a legmegfelelőbbet. Ha a lélek neve nem egyértelmű számodra azonnal, mondj ki pár nevet hangosan, amíg az egyiket megfelelőnek nem érzed. Ne félj, meg fogod találni.

Néha az ego megpróbálja visszafogni a szellemi neveteket, mert irányítani akar, és érzi, hogy hamarosan letaszítják a trónjáról. Ha így van, akkor nem fognak eszedbe jutni a nevek, vagy olyan „spirituális” nevekkel akar megtéveszteni, mint például Szvámi Mindentudó vagy valami hasonlóan hangzatos név. Ne hagyd magad becsapni. Nem ez a szellemi neve.

Tudni fogod, ha az egód a nem megfelelő névvel áll elő, mert nem fogsz tőle felvidulni vagy mosolyogni, ahogyan valódi szellemi név esetén tennéd. Csak nevess rajta, és folytasd a felfedezést. Ha tovább kutakodsz, a szellemi név fel fogja fedni magát. Ne gondolkodj rajta. Kérdezd meg a lelkedet közvetlenül úgy, hogy a szívedre teszed a kezed, és hangosan kimondod: „Mi a neved?” Felelj gyorsan. Inkább hallgass az első megérzésedre, minthogy megpróbálsz elgondolkodni rajta. Hagyd, hogy a lelked meglepjen a névvel.

Ha még mindig gátolva érzed magad, kérdezd meg a lelked, hogy „most” mi a neve. Más szóval adj engedélyt magadnak arra, hogy bármikor megváltoztasd a szellemi éned nevét, amikor csak akarod. Soha nem kell leragadnod egy bizonyos névnél. Ez a te szellemi éned, és így teljes felhatalmazásod van arra, hogy bármikor elnevezd és átnevezd.

Ez felmenti a maximalistákat a „megfelelő” név megtalálásának nyomása alól. Vannak néhányan, akik egy bizonyos ponton megváltoztatják a szellemi énük nevét, bár többnyire nincs szükség erre. De ez nem számít. Amíg szellemednek van neve, és úgy érzed, hogy ez valóban a te szellemi éned, és nem az egód akar átverni, addig működni fog. Végül is, ahogy Shakespeare mondta: „Mit rózsának hivunk mi, bárhogy nevezzük, éppoly illatos.”{1}

Mi a helyzet veled?

Az én szellemi nevem most __________________________________ .

FEJEZD KI A SZELLEMI ÉNED

A szellemi éned elnevezése remek kezdet, de ez csak az első lépés a legemelkedettebb, legautentikusabb szellemi szinten való élet felé. Ahhoz, hogy teljes mértékben nyitott légy a spirituális világ előtt, ki is kell fejezned a szellemed.

Ha például a szellemi éned egy művészé, akkor alkotnod kell. Ha azt tanították neked, hogy a művészetnek nincs értéke, és az alkotás csak időpocsékolás, akkor a szellemi önvalód elnémul és elsorvad, nem tud kifejeződni. Ha a szellemi éned kutató, akkor mély, tartalmas beszélgetésre van szüksége, valamint lehetőségekre, hogy a dolgok mélyére ássa magát, és felfedezze, mi rejtőzik a felszín alatt. Ha azt tanították neked, hogy mindig légy „udvarias”, ne akarj mélyebbre ásni, és ne „kavard fel az állóvizet” a kíváncsi kérdéseiddel, akkor a szellemed frusztrált és boldogtalan lesz, mert nem engedik meg neki, hogy szabadon önmaga lehessen.

Gyermekként a szellemi önvalónk spontán módon is folyamatosan kifejezi magát. Sajnos végül mások és a társadalmi konvenciók fognak irányítani bennünket, ezért a lelkünk bezárkózik, és úgy érzi, hogy elhallgattatják és figyelmen kívül hagyják. Bár már nem vagyunk gyerekek, továbbra is képesek vagyunk teljes mértékben és szabadon kifejezni a szellemi énünket. Most már mi vagyunk a felelősek érte, és mi hívhatjuk elő a szellemünket. Ezt a döntéseinkkel tesszük.

TE JÖSSZ!

Tudod, hogyan fejezheted ki a szellemi éned? A naplódba írd le az összes választ, ami eszedbe jut. Készíts egy listát, és kezdd el megtenni a listán szereplő dolgokat. Ahogyan te is tudni szeretnéd, hogy mit szeret az új legjobb barátod, vagy hogy mi teszi boldoggá az új párod, úgy a saját legmélyebb és legtartósabb boldogságod kulcsa is az, ha tudod, hogyan fejezheted ki a szellemi éned.

Én például akkor tudom a leginkább kifejezni önmagam, amikor táncolok. Átadom magam a zenének, és egy másik dimenzióba emelkedek. A szellemi énem akkor is kifejezi magát, amikor írok, és mostanában akkor is, amikor videókat készítek, ami egy új felfedezés. Amikor ezeket a dolgokat csinálom, elveszítem az időérzékemet, mert annyira jól érzem magam.

Mi a helyzet veled?

Én akkor tudom legjobban kifejezni a szellemi énem, amikor __________________________________ .

{1} Kosztolányi Dezső fordítása